И мыхьэнэр ехъумэ
ТыркубзэкIэ зэдзэкIауэ иджыблагъэ Анкара къыщыдэкIащ узэщIакIуэ, тхыдэдж Нэгумэ Шорэ и лэжьыгъэ нэхъ ину къалъытэ «Адыгэ лъэпкъым и тхыдэ» тхылъыр.
Адыгэбзэм кърихыу ар тыркубзэм изыгъэзэгъар теолог, егъэджакIуэ, юрист, зэдзэкIакIуэ, журналист Хъуажь Фахърищ. Тхылъым и иджырей къыдэкIыгъуэм нэхъ ипэкIэ имыгъуса гуэдзэнхэр дэщIыгъущ. Абы хагъэхьащ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд и сурэт гъэтIылъыгъэхэм ящыщ куэди.
«Адыгэ лъэпкъым и тхыдэ» тхылъыр 70 гъэхэм Тыркум къыщыдэкIауэ щытащ, ауэ абы щыгъуэ ар хьэрыпыбзэм кърахри тыркубзэкIэ зэрадзэкIауэ арат. ЗэрытщIэщи, тхыгъэр тэрмэш нэхъыбэм яIэрыхьэху и мыхьэнэр, купщIэр ягъэкIуэсэнкIэ шынагъуэ щыIэщ. Фахъри тхылъыр адыгэбзэм кърихри, и мыхьэнэмрэ жыIэкIэмрэ Iэмал зэриIэкIэ ихъумэжу тыркубзэкIэ зэридзэкIащ.
Хъуажьым къызэрыджиIамкIэ, мы тхылъыр абы зэригъэхьэзыррэ куэд щIат. Мин бжыгъэ хъууэ ар иджы дунейм къытехьэнымкIэ мылъкукIэ къыдэIэпыкъуащ Тыркум щыIэ Адыгэ Бзылъхугъэ Хасэм хэт, а щIыпIэм къыщаIэт адыгэ Iуэху куэдым хуэжыджэр Къуаджэ Зейнэб.
Инэрокъуэ Данэ.
